מיכל חמו לוטם

ביוגרפיה

נולדה ב-1964 בחיפה, כבת בכורה לאברהם חמו, קצין משטרה בכיר ומאמן נבחרת ישראל בכדורסל, ולמירה פרידמן חמו, אשת חינוך וחברה.
למדה בכיתת מחוננים, קפצה כיתה, ובגיל 17 סיימה בהצטיינות את לימודי בגימנסיה העברית "הרצליה" בתל אביב. שירתה בצה"ל כקצינת ניהול במחלקת מדעי ההתנהגות (ממד"ה). סיימה בהצטיינות לימודי רפואה לתואר ראשון באוניברסיטה העברית, והשלימה בהצטיינות תואר דוקטור לרפואה באוניברסיטת תל אביב, בשנת 1991. השלימה את התמחותה ברפואת ילדים בשנת 1998, במרכז שניידר לרפואת ילדים.
ד"ר חמו לוטם היא בוגרת בית הספר מנדל למנהיגות חינוכית במכון מנדל למנהיגות, ובוגרת אלכא (כיום חלק מן המכון למנהיגות וממשל בג'וינט ישראל). בין השנים 2003–2008 לימדה באוניברסיטת חיפה, כחברת סגל בבית הספר לבריאות הציבור.
בשנת 2017 פורסם ספרה "להקפיא את הזמן" בהוצאת עולם חדש מבית חרגול.
ד"ר חמו לוטם נשואה לד"ר צחי לוטם, רופא ילדים, ולהם חמישה ילדים.

ארגון 'בטרם' לבטיחות ילדים

בספטמבר 1995, בהיותה רופאת ילדים, ייסדה את ארגון בטרם - המרכז הלאומי לבטיחות ולבריאות ילדים, במרכז שניידר לרפואת ילדים בישראל, ושלוחותיו בבתי החולים המובילים בארץ. במהלך 12 שנות פעילותו של הארגון ניצלו חייהם של מאות ילדים - שיעור תמותת הילדים ירד ב-30% בשנים 1995–2003. על הקמת הארגון והשגיו קיבלה ד"ר חמו-לוטם פרס מיוחד מראש הממשלה אהוד אולמרט לרגל שנת ה-60 למדינת ישראל. 'בטרם' זכה לפרסים רבים, בהם אות מידות לאפקטיביות, ואות הנשיא למתנדב.
במהלך שנות כהונתה כמנכ"לית הארגון, שימשה בתפקידים ציבוריים רבים, ביניהם: יו"ר הוועדה הלאומית לבטיחות ומניעת היפגעות בילדים, יו"ר הפורום הלאומי לבטיחות ילדים, חברה וממייסדי המועצה הלאומית לבטיחות בית ופנאי במשרד הבריאות, מייסדת וחברת הוועדה הבין משרדית לקביעת נוהלי בטיחות למוסדות חינוך לגיל הרך, ויו"ר ועדה מטעם שירותי בריאות כללית להתוויות מדיניות ואסטרטגיה בנושא בטיחות ילדים. כן כיהנה כחברת המועצה הלאומית לבריאות הילד ופדיאטריה, וכחברה במועצה הלאומית לקידום בריאות במשרד הבריאות.
ד"ר חמו-לוטם הופיעה רבות בתקשורת כמומחית ואשת מקצוע בתחומי בטיחות ילדים והשתתפה בדיוני ועדות הכנסת בנושאי מומחיותה. היא יזמה והובילה מגוון מחקרים והופיעה כמרצה אורחת בכנסים מדעיים בנושאי בטיחות ילדים. בנוסף יזמה והובילה מגוון רחב של תוכניות ברמה הלאומית והבינלאומית לקידום בטיחות ילדים בהן: הקמת מערך מאגרי מידע בתחום, פיתוח מודל לניהול וקידום בטיחות ילדים ברמה העירונית והמקומית, וצירוף ישראל למדינות המיישמות תוכנית לאומית ממשלתית לבטיחות ילדים.

המכון למנהיגות וממשל

במקביל להתמחותה ברפואת ילדים הוזמנה להצטרף כעמיתה למכון מנדל למנהיגות, החלה את התמחותה במנהיגות ובהובלת שינויים כעמיתה במכון ובוגרת בית הספר למנהיגות חינוכית בין השנים 1993–1995.
בשלהי שנת 2008 הוזמנה לכהן כמנכ"לית אלכא ומנהלת האגף לפילנתרופיה והתנדבות בג'וינט ישראל.
בשנת 2010 הקימה את המכון למנהיגות וממשל על בסיס המרכז למנהיגות מתנדבת ואלכא, בשיתוף מנהיגים ישראלים ובינלאומיים. המכון מתבסס על שלושה מרכזים: המרכז לממשל וסגל בכיר, המרכז למנהיגות מתנדבת וחברה אזרחית, והמרכז לראשי רשויות ופיתוח אזורי. המכון מפעיל עשרות תוכניות המשלבות הכשרת מנהיגות ציבורית בכירה מכלל המגזרים, בניית רשתות של מנהיגים וליווי שלהם בתהליכי השפעה משולבים לשינויים נרחבים לעתיד ישראל.
קהלי היעד של המכון כוללים ראשי רשויות, מנכלי משרדי ממשלה וסגל בכיר, יושבי ראש עמותות וחברי ועדים מנהלים, מנהכלי עמותות, ומנהלים בכירים במגזר הציבורי - חברתי.
באותן שנים בהן התמחתה במנהיגות וניהול, החלה לפרסם מאמרים מקצועיים באתר מנהיגות ואושר.

חדשנות רפואית

לאחר סיום תפקיד בג'וינט החלה לקדם אימפקט על בריאות הציבור באמצעות חדשנות רפואית.
פעמיים בוגרת תוכנית רפואה אקספוננציאלית של אוניברסיטת הסינגולריטי בשנים 2015 ו 2016; מנטורית באקסלרטור Tech For Good ומלווה יזמי אימפקט; יועצת אסטרטגיה וחדשנות של מכבי שירותי בריאות; מרצה לתלמידי תואר שני במנהל מערכות בריאות באוניברסיטת אריאל בתחומי חדשנות ברפואה ובריאות הציבור; ודוברת בכנסים לאומיים ובינלאומיים בנושאי חדשנות רפואית.
בשנת 2015 החלה לכהן כסגנית נשיא לחדשנות של המרכז הרפואי שיבא. בשנת 2016 החלה להגיש את הפודקאסט ופינת רדיו סטטוס סקופ בכאן תרבות, בנושא חדשנות רפואית. במקביל החלה לפרסם את ביונד מדיסין, מגזין חדשנות רפואית מקוון.

פעילות ציבורית

ד"ר חמו-לוטם מונתה ביולי 2009 על ידי ראש הממשלה בנימין נתניהו כחברה בוועדה המייעצת לראש הממשלה של המועצה הלאומית לכלכלה; בשנים 2008–2017 כיהנה כחברת ועד מנהל לארגון 'בטרם' לבטיחות ילדים. כן כיהנה כחברת דירקטוריון בעמותת מידות, המקדמת אפקטיביות של עמותות, וחברה בצוות ההקמה של חממת התקווה - מעבדה לחלומות המוקמת בראשון לציון.
לאורך השנים הייתה שותפה להקמת ארגונים ציבוריים רבים כגון עמותת מידות, עמותת NPTech, עיגול לטובה, תנועת נשים עושות שלום, והקימה עסקים חברתיים כגון קליניקה פלוס ומנהיגות ואושר.
חברה בפורום הנשים הבינלאומי IWF ובפרסונה.
ב-2010 הייתה חברה בוועדה המייעצת לנשיא המדינה למתן "אות הנשיא למתנדב" התש"ע. בנוסף כיהנה כחברת ועד מנהל בעמותת מנהיגות אזרחית, חברת ועד מנהל בעיגול לטובה (עמותה העוסקת בעידוד נתינה מן הציבור), חברת דירקטוריון ב-NPTech (חברה לתועלת הציבור העוסקת בקידום טכנולוגיות מידע בעמותות).
בשנת 2016 החלה בהקמת אושייה - נשים מובילות בריאות, לקידום הצלחה השפעה ובריאות נשים. באותה שנה הייתה שותפה להקמת המיזם למיגור העישון (עמותה ציבורית) יחד עם שירה כסלו ואבי ערמוני.